钦定古今图书集成/理学汇编/学行典/第271卷 > 李孔修
## 钦定古今图书集成/理学汇编/学行典/第271卷 > 李孔修

按《明外史隐逸传》：“李孔修，字子长，南海人。混迹阛阓，
自号抱真子。里人张诩知其贤，引入陈献章门下。一
日输粮于县令，令异其容止，问姓名不答，第拱手。令
叱之曰：‘何物小民，敢与官长为礼’？复拱手如初。令益
怒，笞之五，终不置对，献章为作诗记之。父没，庶母出
嫁，诬孔修夺其赀。比对簿，俛首不辩。所司迫之，则对”
曰：“母言是，民当受罪。”所司徐得其情，乃大礼敬。好读
书，尤善《周易》，能诗，亦工书画。破庐败甑，粝食不继，未
尝投合于时。居恒著管宁帽、朱子深衣，入夜不违，二
十年不入城市间，出门则远近聚观，以为奇物。然至
儿童妇女，无不重其人，称之曰“子长先生。”吴廷举久
官于粤，与为布衣交，卒无子。按察使李中、参议王洙
经纪其丧，邑人霍韬葬之西樵山。西樵人祭社，以孔
修配。孔修性淳朴，世多以不慧之事附之。或问：“孔修
废人有诸？”陈庸曰：“孔修诚废，则颜子诚愚。”霍韬曰：“白
沙抗节，振世之操，惟孔修及张诩、谢祐不失。”李中曰：
“孔修有古林逋魏野、种放、苏云卿之风。”其为名人推
许如此。